Dette ligger slengt i norsk natur
Bildene øverst i denne artikkelen er en liten samling av de livsfarlige «suvenirene» som det finnes tusenvis av - både i norsk natur, og på norske loft og kjellere. - Vi finner mest der det var kamper under andre verdenskrig, som for eksempel i Finnmark. Men vi finner også det utroligste i garasjene til folk, ofte noe folk forteller at «ligger igjen etter han bestefar», sier major Jørgen Petersen, ansvarlig for EOD og IEDD ved Forsvarets operative hovedkvarter (FOH). De to forkortelsene skjuler de to engelske begrepene «Explosive ordonance disposal» og «Improvised explosive device disposal». Hvis noen finner det som kan være eksplosiver, er det Petersen og hans kolleger som skal ta seg av det. FORSVARETS EGNE BILDER:Her er granatene som ble uskadeliggjort De har nok å gjøre. I fjor rykket Forsvarets eksplosivryddere ut på 359 oppdrag over hele landet.Petersen har en enkel oppfordring til de som finner noe mistenkelig: La det ligge. - Det har heldigvis ikke vært noen alvorlige ulykker de siste årene. Men det skyldes nok en god dose flaks. Finner du noe mistenkelig, må du melde fra, sier majoren. Forsvaret har et tett samarbeid med politiet, som ofte er de som får telefonene om mistenkelige gjenstander. - Vi har en liste over personell fra Forsvaret som er autorisert til å rydde eksplosiver. Disse befinner seg over hele landet, og er oftest de som rykker ut når noe blir funnet, sier Petersen.De siste ti årene har Forsvaret hatt offiserer på beredskap for å ta seg av eksplosiver. I løpet av to timer skal de kunne rykke ut for å ta seg av de mest avanserte og tøffeste oppdragene. Dette er spesialtrent personell fra Minedykkerkommandoen i Bergen, eksplosivryddertroppen fra Forsvarets ammunisjons- og EOD-skole på Sessvollmoen og Luftforsvarets EOD-avdeling på Ørland. - Vi bruker alt fra hunder til bomberobot, og en rekke andre verktøy. Hvordan vi bruker dem, avhenger fra oppdrag til oppdrag, sier majoren. - Er det mulig å flytte eksplosivene, gjør vi det. Da kan vi ta dem med til mer egnede steder som for eksempel steinbrudd og sprenge dem der. Det klarer vi som regel. Gjør vi ikke det, må vi sprenge dem på stedet, sier Petersen.
359 ganger i fjor rykket Forsvaret ut for å ta seg av granater, sprengstoff, miner og andre eksplosiver. Dette er noe av det de fant.